Podlitiek: Gareth praat hard, kleredragreëls benard en Obamagate-ondersoek op padOpgestel deur die Podlitiek-span Gareth Cliff. Foto: Facebook Anders as die president van Suid-Afrika, kommunikeer Podlitiek graag met hul luisteraars. Juis daarom bring hulle ook ’n episode vol feite aan getroue luisteraars, waar hul relevante nuuskwessies ontleed, ondersoek en, soos hulle dit self stel, ontnonsens. Hierdie week is drie sake op die tafel. In ’n episode van The Big Debate, het die radio-omroeper Gareth Cliff ’n gesprek met ’n aktivis en nagraadse student Jamil Kahn gehad oor die heropening van die land se ekonomie. Die debat was vurig, maar wat van groter belang is, is die foutlyne wat dit uitgewys het in die denke van baie wat meen dat die risiko’s van hongerte en ’n platgeslope ekonomie klein en beheerbaar is. Volgende kom die regering se pedantiese reëls oor kleredrag aan die beurt. Die Podlitiek-span is stomgeslaan oor die absoluut ondeurdagte regulasies wat minister Ebrahim Patel bekendgestel het en wat, onder meer, bepaal dat hemde net verkoop mag word indien dit onder ’n baadjie gedra word. Nie net is die reëls absurd nie, die blote feit dat ’n regering homself die reg toeëien om só ’n absurde maatreël in te stel, is kommerwekkend vir Podlitiek, en behoort so te wees vir enige luisteraar. Derdens kom die Amerikaanse politiek ter sprake. Met die presidensiële verkiesing ’n halwe jaar weg, het die stryd tussen die Republikeine en die Demokrate waarlik vlam gevat. Die jongste kinkel in die kabel is president Donald Trump se opmerkings oor wat hy en sy administrasie noem “Obamagate” – ŉ veldtog wat skynbaar van stapel gestuur is om Trump se presidentskap tot ŉ einde te bring. Hierdie storie sal nog vleis ontwikkel, maar Podlitiek kyk waar die storie tot dusver trek. By Podlitiek lewer ons nie net die nuus nie, ons maak dit. Luister Podlitiek. Die Podlitiek-span bestaan uit Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).